和陶庚戌歲九月中於西田穫早稻
作者：吳芾
朝代：宋

paragraphs: 東風纔解凍，農事已開端。
田夫競力作，不獲須臾安。
淵明於是時，亦豈容坐觀。
日出負耒去，入夜乘牛還。
寧不憚勞苦，要得逃饑寒。
顧我獨何幸，雖知稼穡難。
逢秋但一飽，此外了不干。
回首視淵明，已是增汗顔。
那堪萬事拙，只得長掩關。
誦公穫稻句，倍爲公興歎。